รายการเดินหน้าประเทศไทย : มอก 9999 อุตสาหกรรมไทยยั่งยืน
นายณัฐพล รังสิตพล เลขาธิการสำนักงานมาตรฐานผลิตภัณฑ์อุตสาหกรรม (สมอ.) กล่าวว่า มอก.9999 เป็นมาตรฐานแรกในประวัติศาสตร์ของสำนักงานมาตรฐานผลิตภัณฑ์อุตสาหกรรม 50 ปี ที่ได้รับโอกาสการพระราชทานแนวทางจากพระบาทสมเด็จพระปรมินทรมหาภูมิพลอดุลยเดช บรมนาถบพิตร เป็นกรอบแนวทางในการร่างมาตรฐาน ซึ่งมาตรฐานนี้จะแตกต่างจากมาตรฐานอื่นอย่างชัดเจน คือ เป็นภาพรวมซึ่งไม่ได้มองในแง่ขององค์กร แต่จะมองไปถึงตัวบุคคล ถึงการมีคุณธรรม ปัจเจกบุคคล การมีความรู้ ไม่ใช่แค่เรื่องของเศรษฐกิจ แต่ต้องรอบรู้ออกไปในด้านอื่นๆ ความพอประมาณ ความพอเพียง การมีภูมิคุ้มกัน ซึ่งจะทำให้องค์กรมีความเสี่ยงลดลง สามารถดำเนินการและอยู่กับชุมชน สิ่งแวดล้อมได้ดีขึ้น โลกไม่ถูกกระทบจากการทำธุรกิจ หากผู้ประกอบการสนใจเข้าร่วมโครงการจะเข้ามาในรูปแบบของการสมัครใจและเห็นถึงความสำคัญของการมีสมดุลในการทำธุรกิจของระบบเศรษฐกิจพอเพียง ซึ่งจะคักเลือกจากผู้สมัครเข้ามาปีละประมาณ 10 ราย โดยมีที่ปรึกษาเข้าไปช่วยเหลือในการสร้างระบบให้มีความสมดุลในองค์กรในทุกมิติที่เกี่ยวข้องกับเศรษฐกิจพอเพียง สามารถนำมาประยุกต์จัดการในโรงงานอุตสาหกรรมได้ อาทิ เคมี ชิ้นส่วนรถยนต์ น้ำตาล กระเบื้อง ในอนาคตสิ่งที่พยายามทำ ซึ่งเรียกว่าตัวคูณ โดยมีผู้ที่จะไปสอนต่อฝึกครูและฝึกที่ปรึกษาที่จะไปสอนต่อ  ตลอดจนขยายผลออกไปในต่างประเทศด้วย





ทั้งนี้ จากการทำงานมา 4 ปี ได้ขยายผลโดยส่งเอกสารออกไปเชิญชวนเพิ่มจำนวนมากขึ้นอยู่ประมาณที่ 2,000 ใบ และอาจมีประเด็นที่ผู้ประกอบการติดใจอยู่ คือ มอก.9999 ไม่ได้ออกใบรับรอง (certificate) จึงมีเพียงสถานประกอบการที่สมัครใจจริงๆ ซึ่งมีอยู่ประมาณ 30 รายต่อปี และทั้งหมดที่สนใจมีอยู่ 100 กว่าราย ซึ่งในอนาคตจะมีการปรับและพัฒนาระบบให้มีการออกใบรับรอง ทั้งนี้ ยังได้ดำเนินการกับองค์การระหว่างประเทศว่าด้วยการกำหนดมาตรฐาน หรือ ISO ซึ่งผู้เชี่ยวชาญด้านมาตรฐานให้ความสนใจและมองว่า มอก.9999 หากทำได้จะมีความยั่งยืนทางธุรกิจ
นิตยา คุณสิม/สวท.